Atra forma que se presenta en aragonés medieval y que plega a cheneralizar-se a costa de l'anterior ye vuido, manimenos no se documenta actualment que en la parla catalana de transición a l'aragonés de Peralta de la Sal. Ye la variant vuedo la sola que sobrevive d'este conchunto en aragonés, por lo menos en benasqués, en conexión con l'occitán aranés vued, ued. Las formas vuedo y vuido se pueden explicar dende VOCITU por sonorización de la oclusiva xorda intervocalica latina -T- (que ye común en aragonés), y por perduga de la -C- intervocalica debant de E, I, que no ye guaire común en aragonés pero que teoricament puet dar-se en benasqués, y fa part de las leis foneticas de lo catalán. De feito Bernard Pottier y Ramón Menéndez Pidal consideran que buydo ye un catalanismo, pero sin parar cuenta que en occitán tamién existe void.